– Родная Лужкоўская школа займае важнае месца ў гісторыі адукацыі ўсёй Беларусі. Сёлета ёй споўнілася 270 гадоў. Яна прайшла багаты гістарычны шлях: ад піярскай школы Вялікага Княства Літоўскага, царкоўна-парафіяльнай школы, народнага вучылішча і да савецкай, а затым беларускай сельскай школы. У ёй знакаміты Язэп Драздовіч выкладаў біялогію і чарчэнне, нёс ідэі асветы і нацыянальнай культуры. Па словах людзей старэйшага пакалення, ён і пахаваны на вясковых могілках, толькі месца магілы дакладна не вядомае. У суседняй вёсцы Германавічы адкрыты музей памяці гэтага вялікага чалавека.